Reünie: Eenheid 19 en die E19 Assosiasie
Lede van die oud-Eenheid 19 kom jaarliks bymekaar om te kuier en op te vang met ander oud-lede.
Hierdie jaar se reünie word vanaf 13 tot 15 Maart 2020 by die Gariepdam gehou - almal is welkom, maak nie saak by watter Eenheid 19 jy gestasioneer was nie, want almal se paaie het êrens gekruis.
Soos die mens ouer word, soek ons na ons wortels en wil ons met andere kuier wat iets met ons in gemeen het en veral waar ons harde en lekker tye gedeel het.
Aangesien ons op verskillende tye by die Eenheid was, ontmoet ons jaarliks ander lede wat op 'n ander tyd as jy by die Eenheid was. So maak ons nuwe vriende en luister na hoe dinge gevorder of verander het nadat ons weg is.
Sommige lede is steeds in diens van die SAPD; andere het reeds afgetree terwyl ander lede òf hul eie besighede het òf nou buite die SAPD werk. Maar, die broederskap wat daar heers is iets wat 'n mens nie kan koop nie want sodra ons huiswaarts keer, begin daar al gepraat word oor die volgende jaar.
Almal is op dieselfde vlak, of jy nou ryk of arm, afgetree of jonger is.
Die E19 Assosiasie
Die doel van die E19 Assosiasie is om oud-lede in alle opsigte by te staan aangesien daar oud-lede is wat oor die jare verskeie gesondheidsterugslae beleef het en met kanker en hartsiektes gediagnoseer is; sommige oud-lede het selfdood gepleeg; terwyl andere gesinsprobleme ondervind.
Die doel van die E19 Assosiasie is om 'n helpende hand, skouer of oor te wees vir manne en gesinne wat dit nodig het. Dis ongelooflik om in die oggend jou foon op te tel en jy het 'n groeteboodskap van regoor die wêreld ontvang om jou 'n geseënde dag toe te wens. Soms is dit 'n boodskap in die vorm van 'n bybelvers of geestelike gedagte; 'n grappie of die prestasies van ander lede. Dis soos een groot familie.
Ons word almal ouer, en baie mense smag na 'n "sense of belonging".
Vasbyt-stap vir die E19 Assosiasie
Die tweelingbroers, Lau en Bouwer Schoonwinkel, en 'n paar van die manne beplan om gedurende die week voor die reünie om die Gariepdam te stap, met die doel om fondse vir oud-lede van
Eenheid 19 in te samel. Diegene wat die stap wil borg, kan met enige van die organiseerders kontak maak om meer besonderhede te kry.
Dieselfde geld oud-lede van Eenheid 19 wat graag die reünie wil bywoon.
President: Des Jurgens
- sel: 082 447 6667
Organiseerder: Swys Leibrand
- sel: 083 799 5706
Kapt Lau Schoonwinkel
- sel: 083 320 4283
Ons is ook bewus daarvan dat die polisie se naam al groot skade oor die laaste paar jaar gely het, maar ons weet dat daar baie meer goeie mense as slegte invloede is.